Hans Kristian Skibby (DF), 2014-04-10:
Det her har jo været undervejs alt, alt for længe,
Det er jo på baggrund af stormen den 6. december, hvor Bodil kom ind over Danmark.
Vi har fra alle politiske partier haft et indtryk af, at det var vigtigt at få loven revideret, så stormflodsloven også er i tråd med tiden.
Jeg tror egentlig, at vi samlet set kan kvittere for, at det både har været målet, hensigten osv. her.
Der er så nogle problemer tilbage, for vi har i forbindelse med udvalgsarbejdet foretaget nogle forskellige sondringer, og der har været en lang række forskellige i foretræde for Erhvervsudvalget her på Christiansborg.
Efter andenbehandlingen fik bl.a. nogle beboere fra Frederikssund foretræde.
De havde fået en stor skade på deres ejendomme, fordi deres kældre, som var godkendt til boligformål, var blevet oversvømmet.
Det er så her, vi får et problem med den lov, vi nu har undervejs, for den muliggør ikke, at man kan erstatte løsøre, som er placeret i en kælder, selv om den er godkendt til boligformål.
Vi synes i Dansk Folkeparti, det er forkert, at man ikke sidestiller beboelse, som er godkendt på lovlig vis via BBR i kommunernes forvaltninger.
Det betyder altså, at der er familier, bl.a. i Frederikssund, som bor langt, langt væk fra kysten, langt, langt væk fra den dejlige udsigt osv., som nu står tilbage med en regning på næsten en kvart million kroner på grund af ødelagt indbo i en lovlig, godkendt kælder i deres ejendom.
Vi har så sent som i går eftermiddags forsøgt at få dem sidestillet ved at sende en stafet over til vækst- og erhvervsministeren for at få ministerens kommentar til, om man vil være behjælpelig og have sympati for at stille et ændringsforslag, som vil tilgodese de efter vores opfattelse ganske få danske parcelhusejere, som er kommet i den her dybt urimelige lovgivningsmæssige klemme.
Det var der desværre ikke lydhørhed over for.
Man mener ikke, at det er det, der skal ske.
Man henviser til, at vi nedsætter et udvalg, som fremadrettet skal se på, om der skal nogle lovgivningsmæssige tiltag til for at ændre på bl.a. det med erstatning for løsøre fra oversvømmede kældre.
Men det her er jo bagudrettet, og det her er en bagudrettet lovgivning, som skal hjælpe de 3.000 husstande i Danmark, der blev ramt af stormfloden den 6. december 2013.
Vi synes i Dansk Folkeparti, at det er brandærgerligt, når vi nu i dag skal stemme ja til et rigtig, rigtig godt lovforslag, som tilgodeser langt de fleste af dem med de dybt urimelige sager, der har været, at der er ganske få, som vi har kendskab til inden tredjebehandlingen, som man ikke ønsker at hjælpe.
Det er vi ikke tilfredse med Dansk Folkeparti.
Vi synes, det er en uskik.
Derfor vil vi anbefale – og det er det, vi har forsøgt i dag – at vi når at fremsætte et beslutningsforslag i indeværende samling, som tager hånd om netop den her præmis med de her enkelte husstande, de her grundejere, som har lovlig og godkendt beboelse i deres kældre, men som nu står med regninger i 100.000-kronersklassen. Vi har heller ikke kunnet få svar på, hvor mange husejere det drejer sig om.
Jeg er fuldstændig klar til, at vi stemmer for det her lovforslag her i dag, for alle de andre, de næsten 3.000 grundejere, skal selvfølgelig have en god, retfærdig og anstændig behandling af os her i Folketinget.
Det får de også, men der er altså et sted her, hvor vi har et hængeparti, og det synes jeg måske at vi skulle nå at gøre noget ved, når nu tiden er til det.
Desværre er der ikke flertal for det her i Folketinget, sådan som det ser ud nu.
Men vi støtter forslaget.